崇讓宅東亭醉後沔然有作
作者：李商隱
朝代：唐

paragraphs: 曲岸風雷罷，東亭霽日涼。
新秋仍酒困，幽興暫江鄉。
搖落真何遽，交親或未忘。
一帆彭蠡月，數雁塞門霜。
俗態雖多累，仙標發近狂。
聲名佳句在，身世玉琴張。
萬古山空碧，無人鬢免黃。
驊騮憂老大，鶗鴂妬芬芳。
密竹沉虛籟，孤蓮泊晚香。
如何此幽勝，淹臥劇清漳。